གཞན་ཡང་རྩོམ་གཤིས་རྒྱ་གར་ལྷོ་ཕྱོགས་པའི་ལུགས་ལྟར་བོད་དུ་རྗེ་ཙོང་ཁ་པ་དང་།ས་སྐྱ་པཎྜིཏ་ཀུན་དགའ་རྒྱལ་མཚན།ཀུན་མཁྱེན་ཀློང་ཆེན་པ།བོ་དོང་པཎ་ཆེན་འཇིགས་བྲལ།རྒྱལ་དབང་སྐལ་བཟང་རྒྱ་མཚོ།པཎ་ཆེན་དཔལ་ལྡན་ཡེ་ཤེས།སྡེ་དགེ་མི་ཕམ་རྣམ་རྒྱལ་སོགས་ཀྱིས་མཚོན་པའི་རྩོམ་གཤིས་དྭངས་ཤིང་གསལ་བ་དང་།ཤར་ཕྱོགས་པའི་ལུགས་ལྟར་བོད་དུ་མཁས་གྲུབ་དགེ་ལུགས་དཔལ་བཟང་དང་།རྒྱལ་དབང་བློ་བཟང་རྒྱ་མཚོ།ཞང་ཞུང་ཆོས་དབང་གྲགས་པ།རིན་སྤུངས་ངག་དབང་འཇིགས་གྲགས་སོགས་ཀྱིས་མཚོན་པའི་རྩོམ་གཤིས་ཧ་ཅང་གི་སླ་བ་མ་ཡིན་པར་ཚིག་བརླིང་ཞིང་དོན་ཟབ་པའི་རིགས་གཉིས་ཡོད་པ་ཀུན་གྱི་མཐོང་ཆོས་ལགས།འདི་བཞིན་སྙན་ངག་ཤེས་མིན་གྱི་དགེ་སྐྱོན་དང་།སྙན་ངག་ཕུན་སུམ་ཚོགས་པའི་རྒྱུ་སོགས་ཀྱང་མེ་ལོང་མར་བསྟན་ཡོད་པའི་ཕྱིར་ན།སྙན་ངག་མེ་ལོང་མ་ནི་རྩོམ་རིགས་སྐོར་གྱི་གནད་དོན་ཕལ་ཆེ་བ་གཏན་འབེབས་བྱས་ཡོད་པའི་རྩོམ་གཞུང་ཞིག་ཏུ་འདོད་དགོས་པ་རང་གྲུབ་ཏུ་སོང་།དེས་ན་རེབ་གོང་རྡོ་རྗེ་མཁར་གྱིས་སྙན་ངག་གི་ལུས་ཆེ་ལོང་ཙམ་བརྗོད་པ་ཞེས་པར་སྙན་ངག་ཅེས་པའི་ཐ་སྙད་འདི་དོན་དམ་དུ་རྩོམ་རིག་ཅེས་པའི་མིང་དང་གཅིག་ཏུ་མཚུངས་ཞེས་གསུངས་པའང་སྙན་གཞུང་མེ་ལོང་མ་ལ་སོགས་པའི་དགོངས་དོན་རྣལ་མ་རྟོགས་པའི་འབྲས་རྟགས་ཁོ་ནའོ།སློབ་དཔོན་དོར་ཞི་ཚང་ནས་ཀྱང་ལེགས་བཤད་རྨད་དུ་བྱུང་བ་བསྩལ་ཏེ།སྙན་ངག་མེ་ལོང་གིས་སྒྲ་དོན་གབ་ཚིག་གི་རྒྱན་གསུམ་རྒྱས་པར་གཏན་ལ་འབེབས་པ་ཡིན་ཀྱང་།རྒྱན་སྦྱོར་བའི་གཞི་ཚིག་བཅད་ལྷུག་སྤེལ་གསུམ་སོགས་ལུས་དང་།བརྗོད་བྱའི་ནང་དོན་སྔོན་གྱི་བྱུང་རབས་གཏམ་དང་།ད་ལྟའི་གནས་ཚུལ་སོགས་རྗོད་པའི་བརྗོད་པ་དང་།བརྗོད་དོན་གྱི་རྐང་འཛིན་པའི་དགོངས་པ་སྡེ་བཞི་སོགས་སྲོག་དང་སྙན་ངག་ཆེ་ཆུང་གི་གཞུང་ཚད་སརྒ་སྟེ་ལེའུ་མང་ཉུང་གི་ཁྱད་པར་དང་།རྣམ་པའི་རབ་དབྱེ་གཉན་བྱ་གཙོ་བོར་བྱེད་པའི་སྙན་ངག་དང་།བལྟ་བ་གཙོ་བོར་བྱེད་པའི་ཟློས་གར་སོགས་དང་།རྩོམ་སྟངས་ཤིས་བརྗོད་ཕྱག་བྱ་དངོས་པོ་ངེས་བསྟན་སོགས་སྒོ་དང་དོན་དང་ཚིག་མང་ཉུང་བ་ཚིག་གི་ཁྱད་པར་སྟོན་པའི་རིགས་གྲོལ་མཛོད་འདུས་དང་།དངོས་དང་ལྡོག་ཕྱོགས་ཀྱི་ཡོན་ཏན་བརྗོད་པའི་ཐབས་ཀྱིས་དོན་སྟོན་ཚུལ་དང་ཚིག་སྦྱོར་བྱེད་སྟངས་དགོངས་པ་ཅན་གཤིས་ཀྱི་མཚན་ཉིད་བཞི་སོགས་དང་།རྩོམ་སྐྱོན་སྤོང་ཚུལ་དང་།རྩོམ་གཤིས་རྒྱ་གར་ཤར་ལྷོའི་ཐུན་མོང་མ་ཡིན་པའི་ཡོན་ཏན་བཅུ།རྩོམ་གྱི་རྒྱུ་ཆ་སྐད་རིགས་བཞི་སོགས་དང་།རྩོམ་བཟང་པོ་འབྱུང་བའི་རྒྱུ་ལྷན་སྐྱེས་ཀྱི་ཤེས་རབ།མང་ཐོས་ཀྱི་གཞུང་ལུགས་ཀྱི་གོ་བ་དང་།འཚོ་བའི་ཤེས་བྱ།རྟག་གུས་སྦྱོར་བའི་བརྩོན་པས་ཚུལ་དང་།རྩོམ་པའི་དགོས་པ།འཇིག་རྟེན་རྨོངས་པའི་མུན་པ་སེལ་བ།ལེགས་པའི་ཡོན་ཏན་རིང་དུ་གནས་ཤིང་།གཞན་ལ་སློབ་གསོ་ཐོབ་པ།སེམས་ལ་དགའ་བ་བསྐྱེད་པའི་འདོད་པ་འཇོ་བ་སོགས་ཏེ།མདོར་ན་མེ་ལོང་མ་ནི་རྩོམ་རིགས་ཕྱོགས་ཀྱི་གནད་དོན་གལ་ཆེན་རིགས་ཕལ་ཆེར་གཏན་འབེབས་བྱས་ཡོད་པའི་སྒྱུ་རྩལ་རྩོམ་རིགས་ཀྱི་གཞུང་ལུགས་ཆ་ཚང་ཞིག་ཡིན་པས།རྒྱན་གྱི་བསྟན་བཅོས་ཞེས་བཏགས་ན་ནམ་མཁའ་ལ་སྐར་མའི་མིང་གིས་བཏགས་པ་ལ་སྐྱོན་གཞན་ཡང་ཡོད་དེ།སློབ་ཁྲིད་དང་རྟོག་ཞིབ་བྱེད་མཁན་རྣམས་ཀྱིས་མིང་དེ་ལས་གཞུང་གི་བརྗོད་བྱ་ཚིག་རྒྱན་ཁོ་ན་ཡིན་བསམས་ནས།དེ་ལ་རྣམ་ཤེས་གཏད་ཅིང་།ལུས་དང་སྲོག་དང་ནང་དོན་རབ་དབྱེ་རྩོམ་སྟངས་རྩོམ་གཤིས།རྒྱུ་དང་དགོས་པ་སོགས་རྩོམ་གྱི་གནད་དོན་གཞན་དག་ལ་དོ་སྣང་མི་བྱེད་ལ།ཚིག་རྒྱན་སྦྱོར་ཚུལ་ཙམ་ཤེས་ན་སྙན་ངག་ཤེས་པར་རློམ།ད་དུང་རྨོངས་པ་འགའ་ཞིག་གིས་བོད་ལ་ཚིག་རྒྱན་རིག་པ་ཙམ་ལས།སྒྱུ་རྩལ་རྩོམ་རིགས་ཀྱི་གཞུང་མ་ལག་ཆ་ཚང་མེད་ཅེས་རང་གིས་མི་ཤེས་པ་རྒྱུ་མཚན་དུ་བྱས་ནས་བབ་བཅོལ་དུ་སྨྲའོ།ཨེ་རེ་ཟི་ཏོད་དང་།དཎྜི་གཉིས་ཀྱི་སྒྱུ་རྩལ་རྩོམ་རིགས་ཀྱི་གཞུང་དུ།སྙན་ཚིག་དང་ཟློས་གར་མ་གཏོགས།ནང་དོན་རྟོག་བཟོའི་བྱུང་རབས་དང་།ལུས་ཚིག་ལྷུག་གི་རྣམ་པ་ཅན་གྱི་སྙན་སྒྲུང་ཟུར་ཙམ་ཡང་བཀོད་མེད་པ་ནི།རྩོམ་སྟངས་དེ་འདྲ་གནས་སྐབས་དེར་བྱུང་མེད་པའི་རྒྱུ་མཚན་ལ་ཐུགཟློས་གར་སྙན་ངག་གི་ཁོངས་སུ་གཏོགས་ཚུལ།འབྲུག་ཁམས་སྤྲུལ་གྱི་སྙན་འགྲེལ་དུ།སྒེག་དང་རོལ་དང་སྟབས་ལ་སོགས།བལྟ་བའི་དོན་ཡིན་ཞེས་གསུངས་པས།སྡེབ་སྦྱོར་དང་ཟློས་གར་རིག་པ་གཉིས་སྙན་ངག་གི་ཁོངས་སུ་འདུ་བར་བསྟན་ཅིང་ཞེས་བྱུང་།དེས་ན་སྙན་ངག་ཅེས་པ་ཡང་།སྒྲ་དོག་འཇུག་གི་དབང་དུ་བྱས་ན།རྒྱ་སྐད་ཀྱི་ཧྲི་དང་།དབྱིན་ཇིའི་སྐད་དུ་ཕོ་ཡུམ་འབོད་པའི་སྙན་ཚིག་གི་མིང་དང་།སྒྲ་ཡངས་འཇུག་གི་དབང་དུ་བྱས་ན་སྒྱུ་རྩལ་རྩོམ་རིགས་སྤྱིའི་མིང་དུ་འཇུག་ཅིང་།སྙན་ངག་མེ་ལོང་ཞེས་པའི་སྙན་ངག་ནི་སྒྲ་ཡངས་འཇུག་ཏུ་བཀྲལ་ན་གཞུང་གི་དོན་དང་ཤིན་ཏུ་འབྱོར་བར་སེམས་སོ།ཞེས་གསུངས་པའི་ལེགས་བཤད་གསར་པ་འདི་མཇུག་སྡོམ་དུ་བཀོད་པ་སྙན་ངག་གི་གོ་དོན་ལ་རགས་བསྡུས་དཔྱད་པ་རེ་ཞིག་རྫོགས་སོ།།